सीमा पर संघर्ष का संबंध पर असर, दिन में व्यापार और रात में आतंकवाद बर्दाश्त नहीं
Foreign Minister S Jaishankar discusses about relations with China and Pakistan  विदेश मंत्री एस जयशंकर ने चीन और पाक के साथ रिश्तों पर खुलकर बात की। जयशंकर ने कहा कि चीन के साथ बॉर्डर पर हालात अभी भी सामान्य नहीं है।
बुधवार को दिल्ली के इंडिया इंटरनेशनल सेंटर में एक कार्यक्रम में हिस्सा लेने आए विदेश मंत्री एस जयशंकर ने चीन और पाक के साथ रिश्तों पर खुलकर बात की। जयशंकर ने कहा कि चीन के साथ बॉर्डर पर हालात अभी भी सामान्य नहीं है। सीमा पर संघर्ष का आपसी संबंधों पर असर पड़ा है।
पाकिस्तान को लेकर जयशंकर ने कहा, सीमा पार आतंकवाद के कारण उनके रिश्ते सामान्य नहीं हो सकते। भारत ऐसी स्थिति को बर्दाश्त नहीं करेगा जहां रात में आतंकवाद होता है और दिन में व्यापार होता है।
विदेश मंत्री बोले - आतंकवाद के चलते पाक से संबंध नहीं
पड़ोसी मुल्क पाकिस्तान के साथ रिश्ते को लेकर एस जयशंकर ने कहा, हम आतंकवाद को सामान्य नहीं होने दे सकते, हम उसे पाकिस्तान के साथ चर्चा का आधार नहीं बनने दे सकते।
जयशंकर ने आगे कहा, पाकिस्तान द्वारा सीमा पार से आतंकवाद की नीति के रहते हुए सामान्य संबंध होना संभव नहीं है। मुझे लगता है कि भारत-पाकिस्तान के बीच कुछ मुद्दे हैं और अब समय आ गया है कि उन मुद्दों की गंभीरता को पहचाना जाए।
चीन के साथ बॉर्डर पर हालात अभी भी सामान्य नहीं
पाकिस्तान के अलावा भारत के दूसरे पड़ोसी देश चीन के साथ संबंधों को लेकर जयशंकर ने कहा, भारत-चीन बॉर्डर पर स्थिति आज भी सामान्य नहीं है। LAC पर पिछले तीन सालों से दोनों देशों के सैनिकों के बीच गतिरोध चल रहा है।
हालांकि जयशंकर ने चीन को एक बड़ा और अहम पड़ोसी बताया। उन्होंने कहा, हम मानते हैं कि चीन आज बहुत ही महत्वपूर्ण अर्थव्यवस्था और बड़ी शक्ति है। लेकिन कोई भी रिश्ता म्यूचुअल अंडरस्टैंडिंग पर बेस्ड होता है और दोनों देशों को एक-दूसरे के हितों और संवेदनाओं का सम्मान होना चाहिए।
उन्होंने कहा, हमारे बीच जो समझौते हुए थे, उनका पालन होना चाहिए और हमारे बीच जो सहमति बनी थी, उससे अलग जाना रिश्तों में खटास ला सकता है। बॉर्डर पर स्थिति कैसी है उसका असर आपसी संबंधों पर पड़ता है।
भारत पर दबाव के बावजूद रूस से अच्छे रिश्ते बने हुए
एक तरफ जहां चीन-पाकिस्तान से भारत के रिश्तों में खटास रही है। वहीं रूस के साथ अच्छे रिश्तों पर जयशंकर ने कहा, भारत और रूस के संबंध स्थिर रहे हैं। इस बीच रूस- यूक्रेन युद्ध के कारण दुनिया में काफी हलचल हुई। भारत पर भी दबाव बना लेकिन हमारे देश ने रिश्तों का मूल्यांकन कर उसके महत्व को समझा।
जयशंकर ने आगे कहा, रूस के साथ हमारे संबंधों के आर्थिक हिस्‍से में सुधार हुआ है। हमें रूस के साथ अपने संबंधों को सिर्फ रक्षा निर्भरता तक सीमित नहीं करना चाहिए।
कनाडा में बढ़ती 'खालिस्तानी' गतिविधियों का देना होगा जवाब
कनाडा में हाल में बढ़ती खालिस्तानी गतिविधियों पर प्रतिक्रिया व्यक्त करते हुए, एस जयशंकर ने कहा कि ओटावा वोट-बैंक की राजनीति कर रहा है और इससे दोनों देशों के बीच संबंधों पर भी असर पड़ा है।
जयशंकर ने कहा, कनाडा खालिस्तानी मुद्दे से कैसे निपट रहा है यह हमारे लिए एक पुराना मुद्दा है क्योंकि वे वोट बैंक की राजनीति से प्रेरित हैं। हमने यह स्पष्ट कर दिया है कि यदि कनाडा से ऐसी गतिविधियाँ होती हैं जिससे हमारी संप्रभुता, क्षेत्रीय अखंडता और हमारी सुरक्षा को नुकसान हो रहा है तो हमें जवाब देना होगा।
यह खबर भी पढ़ें...
कश्मीर में 15 दिन में 11 पाकिस्तानी आतंकी मारे:55 किलो ड्रग्स-12 हथियार जब्त
जम्मू-कश्मीर पुलिस के मुताबिक पिछले 15 दिन में 11 आतंकी मार गिराए हैं। इनके पास से 55 किलो ड्रग्स और 12 हथियार भी मिले हैं। अधिकारियों के मुताबिक एजेंसियों ने जो खुफिया जानकारी दी, उसके आधार पर बढ़ी हुई निगरानी ने सुरक्षा बलों को जम्मू-कश्मीर के कुपवाड़ा सेक्टर में घुसपैठ की तीन बड़ी कोशिशों को नाकाम करने में मदद की। पढ़ें पूरी खबर...